Fjörugu Skákþingi lokið : Jón Viktor Skákmeistari Reykjavíkur Skákþingi Reykjavíkur lauk í gær með sigri alþjóðlega meistarans Jóns Viktors Gunnarssonar og Fide meistarans Einars Hjalta Jenssonar en þeir hlutu 8 vinninga hvor . Jón Viktor varð ofar á stigum og er því Skákmeistari Reykjavíkur í fimmta sinn og hafa aðeins Þröstur Þórhallsson og Ingi R.Jóhannsson heitinn unnið titilinn oftar . Í lokaumferðinni sigraði Jón Viktor Dag Ragnarsson og Einar Hjalti vann stórmeistara kvenna , Lenku Ptacnikovu . Hinn fimmtán ára efnilegi Fjölnismaður , Oliver Aron Jóhannesson , hafnaði í 3. sæti með 7 vinninga og sýnir enn og aftur hvað í sig er spunnið . Í næstu sætum með 6,5 vinning komu Haraldur Baldursson , Mikael Jóhann Karlsson og Loftur Baldvinsson en Haraldur hlýtur verðlaun fyrir bestan árangur keppenda með minna en 2000 Elo stig en miðað er við íslensk skákstig í úthlutun stigaverðlauna . Bestum árangri keppenda undir 1800 stigum náði KR-ingurinn Atli Jóhann Leósson sem hlaut 5,5 vinning . Hinir ungu og efnilegu tvíburar úr T.R. , Björn Hólm og Bárður Örn Birkissynir , komu hnífjafnir í mark með 5 vinninga en Björn var sjónarmun á undan bróður sínum eftir stigaútreikning og hlýtur því verðlaun fyrir bestan árangur keppenda með minna en 1600 stig . Haukamaðurinn Brynjar Bjarkason varð efstur keppenda undir 1200 stigum með 4,5 vinning og í flokki stigalausra stóð Ólafur Hlynur Guðmarsson úr Skáksambandi austurlands sig best með 5 vinninga . Skákþing Reykjavíkur var nú haldið í 83. sinn en það hefur farið fram óslitið síðan 1932 þegar Ásmundur Ásgeirsson varð fyrsti Skákmeistari Reykjavíkur . Þátttaka í mótinu var með besta móti og nálgast óðfluga þá miklu aðsókn sem var í lok níunda áratugar síðustu aldar og upphaf þess tíunda . Er það til marks um aukinn skákáhuga þjóðarinnar , öflugt barna - og unglingastarf og vel heppnaða breytingu á fyrirkomulagi mótsins . Aðeins var teflt tvisvar í viku og þá voru tvær yfirsetur leyfðar sem útrýmdi nánast frestun viðureigna sem hefur verið nokkur ókostur í mótahaldi . Skákþingið var vel mannað og voru sex titilhafar skráðir þegar flautað var til leiks fyrir réttum mánuði en það voru ásamt Jóni Viktori , Einari Hjalta og Lenku , alþjóðlegi meistarinn Sævar Bjarnason og Fide meistararnir Sigurbjörn Björnsson og Davíð Kjartansson , Skákmeistari Reykjavíkur 2013 . Sævar þurfti því miður frá að hverfa snemma móts vegna veikinda en hann á hrós skilið fyrir mikla ástundun í íslensku mótahaldi . Þá voru mættir til leiks margir af efnilegustu skákmönnum þjóðarinnar og má þar nefna fyrrgreinda Oliver og Dag ásamt Mikael Jóhanni Karlssyni , Jóni Trausta Harðarsyni að ógleymdum Vigni Vatnari Stefánssyni sem , að öllum öðrum ólöstuðum , hlýtur að vera efnilegasti skákmaður þjóðarinnar um þessar mundir sé litið til ungs aldur hans en hann er aðeins tíu ára gamall . Þessir upprennandi meistarar myndu etja kappi við hóp reyndra kappa , s.s. Þorvarð Fannar Ólafsson og Júlíus L. Fiðjónsson , ásamt því að eiga við mikinn fjölda af enn yngri og efnilegum skákmönnum . Þess má geta að yngsti keppandinn á Skákþinginu var Adam Omarsson en hann er aðeins sex ára gamall . Adam hefur ekki langt að sækja skákhæfileikana því hann er sonur Lenku og Omars Salama . Keppendalistinn var því góður þverskurður af þeirri skákflóru sem er til staðar í landinu þessi dægrin . Aðeins vantaði að fleiri fulltrúar kvenþjóðarinnar væru meðal þátttakenda en Lenka , Sigurlaug R. Friðþjófsdóttir , Veronika Steinunn Magnúsdóttir og Nansý Davíðsdóttir héldu stoltar uppi merkjum hennar að þessu sinni . Ekki þurfti mikla spámannsgáfu til að veðja á að baráttan myndi fyrst og fremst standa á milli Jóns Viktors og Einars Hjalta . Allir vita um þann styrk sem býr í Jóni , sem hefur þó ekki mikið teflt undanfarin ár , og Einar Hjalti hefur sýnt miklar framfarir síðan hann hóf aftur taflmennsku fyrir nokkrum misserum . Félagarnir tveir leiddu einnig saman hesta sína á síðastliðnu Haustmóti TR þar sem Einar hafði betur þegar upp var staðið . Spurningin var hvort næstu keppendur myndu ná að halda í við þá tvo en þar voru Sigurbjörn og Davíð líklegastir . Svo fór að Jón Viktor og Einar Hjalti báru höfuð og herðar yfir aðra keppendur og snemma varð ljóst að það stefndi í einvígi þeirra í milli en þeir sömdu stutt jafntefli í innbyrðis viðureign um miðbik móts . Jón Viktor tefldi af miklu öryggi og ef frá er skilið óvænt jafntefli við Harald í áttundu umferð steig hann vart feilspor og sama má segja um Einar Hjalta sem sömuleiðis fór taplaus í gegnum mótið . Að loknum umferðunum níu höfðu þeir báðir hlotið 8 vinninga en Jón Viktor hlaut þremur stigum meira og telur þar mikið sigur hans gegn Davíð sem síðan gerði jafntefli við Einar Hjalta í áttundu umferð . Jón Viktor tryggði sér þar með sinn fimmta Reykjavíkurmeistaratitil sem hann vann fyrst fyrir sextán árum og síðast árið 2005 . Þetta sýnir vel hversu lengi Jón Viktor hefur verið á meðal sterkustu skákmanna þjóðarinnar og hann er sannarlega vel að titilinum kominn . Sú niðurröðun keppenda sem fylgdi á eftir hlýtur að vera með óvæntasta móti um nokkurt skeið . Þeir sem komu næstir í stigaröðinni náðu sér ekki almennilega á strik og þá var Sigurbjörn sérlega ólánsamur og virtist ekki ná sér aftur á flug eftir að hafa fallið á tíma gegn Þorvarði í fjórðu umferð . Þetta gaf þeim keppendum sem á eftir fylgdu byr undir báða vængi og Oliver Aron Jóhannesson kom eins og hraðlest eftir tap gegn Jóni Viktori í þriðju umferð og tapaði ekki skák eftir það . Hann kórónaði svo frammistöðuna með mjög góðum sigri á Davíð í lokaumferðinni og sat þar með einn í þriðja sætinu með 7 vinninga . Sannarlega glæsilegt hjá Oliver sem á framtíðina fyrir sér . Sem fyrr segir komu síðan Haraldur , Mikael og Loftur með 6,5 vinning en Loftur vakti athygli fyrir góða frammistöðu á Íslandsmótinu sem fram fór í sumar . Af þessum sex efstu skákmönnum hækka Einar Hjalti og Loftur mest á stigum eða um 26 og 24 stig . Einar Hjalti heldur því áfram að rjúka upp stigalistann en hann bætti við sig öðru eins á Haustmótinu og nálgast hratt 2400 stiga-múrinn . Það er til marks um yfirburði Jóns Viktors og Einars Hjalta að árangur þeirra samsvarar meira en 2400 Elo stigum en árangur næstu manna er um 250 - 300 stigum lægri . Harla óvenjulegt og ljóst að margir þeirra koma sterkari til leiks í næsta mót . Eins og svo oft hækka margir af yngri keppendunum nokkuð á stigum en nokkrar af „ gömlu “ kempunum fóru illa út úr viðureignum sínum við þá . Það er fátt mikilvægara fyrir unga og upprennandi skákmenn en að fá að spreyta sig gegn sterkari og reyndari mönnum . Það er mikið af jöxlum sem ávallt eru tilbúnir að mæta í mót og „ leggja stigin sín undir “ gegn þeim óreyndari og fyrir það eiga þeir heiður skilinn . Það er við hæfi að Jón Trausti hækki næstmest allra á stigum enda verið í mikilli framför að undanförnu . Þá virðist Örn Leó vera að eiga sterka endurkomu að skákborðinu eftir nokkurt hlé og hinir ungu TR-ingar Bárður Örn , Mykhaylo Kravchuk og Vignir Vatnar náðu sér einnig í ágætis stigagróða . Stigakóngur mótsins að þessu sinni er þó Spánverjinn Siurans Estanislau Plantada sem pistlahöfundur kann því miður ekki frekari deili á . Samkvæmt heimasíðu Fide komst hann inn á stigalistann 2010 en á engar skráðar skákir síðan þá . Því er hann með mjög háan svokallaðan K-stuðul , eins og aðrir sem fáar skákir hafa teflt , og því breytast stig hans hraðar en annarra til að byrja með . Teflt var í Skákhöll Taflfélags Reykjavíkur að Faxafeni 12 og var skákstjórn í öruggum höndum Ólafs S. Ásgrímssonar og Ríkharðs Sveinssonar . Birna Halldórsdóttir reiddi fram glæsilegar veitingar meðfram mótahaldi og þá fór formaður félagsins , Björn Jónsson , hamförum með myndavélina og tók á þriðja hundrað myndir eins og honum einum er lagið . Síðast en ekki síst ber að nefna Kjartans þátt Maack en hann tryggði hratt og öruggt aðgengi að skákum hverrar umferðar sem birtust á vefnum samdægurs eða snemma næsta morgun . Kjartan lét þátttöku í mótinu ekki þvælast fyrir sér í innslættinum en gera má ráð fyrir að innsláttur hverrar umferðar taki u.þ.b. þrjár klukkustundir og að viðbættri 3 - 4 klukkustunda taflmennsku í hverri umferð er þetta sannarlega gott framtak hjá Kjartani . Taflfélag Reykjavíkur vill koma á framfæri sérstökum þökkum til allra þeirra ríflega 70 skákmanna og skákkvenna sem þátt tóku í mótinu og vonast svo sannarlega til að sjá þau öll aftur að ári þegar stefnan verður sett á enn stærra Skákþing . Verðlaunahafar